Põhitööle pühendudes  Arvudest kõneldes rõõmustas praost armulaualiste arvu  kasvu üle; Põlva kogudus (õpetaja Toomas Nigola) suurenes 2007. aastaga võrreldes 70 liikme võrra. Mitmes koguduses on tulnud juurde nädalasiseseid palvusi (Kanepi, Põlva, Räpina). Võrumaa kogudused on suurearvulised ja isegi kolm tagumist ei tundu väikesed.  Ka huvitavast tegevusest pole kohtadel puudust, aga teada anda sellest ei taheta. Niiviisi infotööle etteheiteid tehes tunnustas Urmas Nagel kalendritegijaid Toivo Holloga (Vastseliina koguduse õpetaja) eesotsas, kes andsid välja praostkonna oma  2009. a piltidega seinakalendri ja tahavad seda tegevust ka jätkata. Koos peeti lastepäeva, korraldati leerilaager ja peeti vaimulik laulupäev. Ei armastata sõita õppepäevadele Tallinna, sest sõit on kallis ja tööd kohapeal niigi palju.  Lastetööst andis ülevaate Ivi Mölder ja muusikatööst saatis sinodile aruande Kristiina Nagel.  Praostkonna kõik vaimulikud saavad pühenduda vaid koguduse teenimisele, oma põhitööle, ega pea elatusvahendeid hankima muud tööd tehes. «Meie vaimulikud tahavad olla koos  oma inimestega ja leiavad nende jaoks aega,» sõnas praost. Kõige rohkem tegi praostile muret õpetaja puudumine Rõuge koguduses, mida ta ise pidi kaheksa kuud teenima. Nüüdseks on sealgi olukord lahenenud, kogudust teenib õpetaja Mait Mölder.  «Mida kogudused võiksid ühiskonnale praegusel ajal pakkuda?» küsis praost ja kutsus üles inimesi rohkem panustama vabatahtlikule tööle ning näiteks riiete ja teiste kasutatud esemete annetusmüügi korraldamisele.